‘Kaper’ doodgeskiet, nog een vasDie voertuig waarmee die verdagtes probeer vlug het. Foto: SAPD ŉ Vermeende kaper is Woensdag in die vroeë oggendure doodgeskiet en nog een in hegtenis geneem ná ŉ hoëspoedjaagtog met polisiebeamptes in Rustenburg, Noordwes. Kapt. Elsabe Augoustides, woordvoerder van die polisie, het in ŉ verklaring gesê ŉ voertuigopsporingsmaatskappy het net ná middernag inligting ontvang dat ŉ Chevrolet Aveo wat in Mmabatho gekaap is in die Rustenburg-omgewing is. Lede van die SAPD se K9-eenheid, blitspatrollie en sigbare polisiëringseenheid het onmiddellik gereageer en die voertuig is by ŉ vulstasie in Rustenburg opgemerk. “Die SAPD-lede het die voertuig genader en die verdagtes gewaarsku om hul samewerking te gee. Hulle het geweier om uit die voertuig te klim en het weggejaag,” het Augoustides gesê. Die polisiebeamptes het die voertuig agternagesit en skote is op die voertuig afgevuur in ŉ poging om dit tot stilstand te dwing. “Die [Aveo]-voertuig het met twee ander voertuie gebots. Een van die verdagtes het uit die voertuig gespring en is op die plek in hegtenis geneem. Die tweede verdagte het egter gevlug en ŉ lid van die K9-eenheid het hom agternagesit,” het sy verduidelik. “Gedurende die jaagtog is die verdagte geskiet en hy is later op die toneel dood. ŉ 9 mm-pistool is in sy besit gevind.” Augoustides het gesê ŉ geregtelike doodsondersoek word gedoen en sake van besit van ŉ gesteelde voertuig, roekelose en nalatige bestuur en besit van ŉ ongelisensieerde vuurwapen word ondersoek. Die verdagte wat in hegtenis geneem is sal Donderdag in die hof verskyn. Genl.maj. Arthur Adams, SAPD-bevelvoerder in Rustenburg, het die polisiebeamptes geloof vir hul vinnige optrede. “Die beamptes het professioneel opgetree en in lyn met hul taktiese opleiding. Laat die voorval as ŉ streng waarskuwing aan misdadigers dien – SAPD-lede is 24 uur van die dag aan diens, paraat en reg om terug te baklei wanneer hulle van aangesig tot aangesig met misdadigers kom,” het Adams gesê.